ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно упражняването на правомощието за приемане на делегирани актове, предоставено на Комисията по силата на Регламент (ЕС) 2016/1076 на Европейския парламент и на Съвета от 8 юни 2016 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство (известен преди като Регламент за достъпа до пазара)

I. Въведение

Регламент (ЕО) № 1528/2007 (т.нар. Регламент за достъпа до пазара) бе приет с цел да се уреди режимът за вноса на ЕС, приложим за държавите от Африка, Карибския и Тихоокеанския басейн, договорили споразумения за икономическо партньорство (СИП). Тези държави бяха изброени в приложение І към посочения регламент.

До м. май 2013 г. Ботсуана, Гана, Есватини, Камерун, Кения, Кот д'Ивоар, Намибия и Фиджи не бяха предприели необходимите стъпки за ратифициране на съответните свои СИП. Вследствие на това, в съответствие с член 2, параграф 3 от Регламент (ЕО) № 1528/2007, и по-специално буква б) от него, приложение I към посочения регламент бе изменено, като тези държави бяха заличени от него. По силата на Регламент (ЕС) № 527/2013 от 21 май 2013 г., считано от 1 октомври 2014 г., тези държави престанаха да бъдат обхванати от режима за достъп до пазара, разрешен съгласно Регламент (ЕО) № 1528/2007.

С Регламент (ЕС) № 527/2013 също така бе изменен Регламент (ЕО) № 1528/2007, като на Комисията бе делегирано правомощието да приема делегирани актове в съответствие с член 290 от Договора за функционирането на Европейския съюз. Комисията бе оправомощена да приеме делегирани актове с цел адаптиране на приложение І към Регламента за достъпа до пазара, така че да бъдат повторно вписани отделни държави от АКТБ веднага след завършване на преговорите по СИП с ЕС.

След като до м. юли 2014 г. приключиха преговорите и предприеха необходимите стъпки за ратифициране на своите споразумения, Ботсуана, Гана, Есватини, Камерун, Кот д'Ивоар, Намибия и Фиджи отново бяха вписани в приложение І към Регламента за достъпа до пазара с делегирани регламенти (ЕС) № 1025/2014, (ЕС) № 1026/2014 и (ЕС) № 1027/2014 от 25 юли 2014 г., а Кения — с Делегиран регламент (ЕС) № 1387/2014 от 14 ноември 2014 г.

След неколкократни съществени изменения в него, Регламентът за достъпа до пазара бе преработен за по-голяма яснота с Регламент (ЕС) 2016/1076 от 8 юни 2016 г. (наричан по-долу „регламентът“). Освен това с регламента на Комисията бе предоставено правомощието да приема делегирани актове:

* за изменение на приложение І с цел добавяне на региони или държави, които са приключили преговорите по споразумение, за да могат те да бъдат обхванати по-специално от предвидения в регламента предпазен механизъм (член 2, параграф 2);
* за изменение на приложение I с цел заличаване на региони или държави от приложението (член 2, параграф 3);
* за повторно вписване на регионите или държавите, които са били заличени от приложение І с Регламент (ЕС) № 527/2013 и които след заличаването им са предприели необходимите стъпки за ратифициране на съответните свои споразумения (член 3);
* за добавяне на приложение, определящо приложимия за продукти с произход от Южна Африка режим (член 4, параграф 3);
* за внасяне на технически изменения в приложение II (Правила за произход), когато е необходимо да се отразят измененията на други актове от митническото законодателство на Съюза (член 5, параграф 3), както и
* за изменение на член 6 (Административно сътрудничество) и членове 9—20 (Общи защитни разпоредби), което може да се наложи поради различия между регламента и споразуменията, подписани с уговорка за временно прилагане или сключени в съответствие с член 218 от ДФЕС с регионите или държавите, изброени в приложение І (член 21).

Правомощието да приема делегирани актове се предоставя на Комисията при спазване на предвидените в член 22 от регламента условия.

След като предприеха необходимите стъпки за ратифициране на съответните свои СИП през разглеждания период, Лесото, Мозамбик, Самоа и Южна Африка бяха включени в приложение I към регламента с делегирани регламенти (ЕС) 2017/1550 и (ЕС) 2017/1551 от 14 юли 2017 г. и (ЕС) 2019/821 от 12 март 2019 г.

II. Правно основание

По силата на член 22, параграф 2 от Регламент (ЕС) 2016/1076 правомощието да приема делегирани актове, посочено в член 3 от същия регламент, бе предоставено на Комисията за срок от пет години, считано от 21 юни 2013 г. Правомощието да приема делегирани актове, посочено в член 2, параграфи 2 и 3, член 4, параграф 3, член 5, параграф 3 и член 21 от Регламент (ЕС) 2016/1076, бе предоставено на Комисията за срок от пет години, считано от 20 февруари 2014 г. Делегирането на правомощия се продължава мълчаливо за срокове с еднаква продължителност.

Член 22, параграф 2 от Регламент (ЕС) 2016/1076 съдържа изискването Комисията да изготви доклад до Съвета и Европейския парламент относно делегирането на правомощия.

III. Упражняване на делегирането

A. Процедурни аспекти

В член 22, параграф 4 от Регламент (ЕС) 2016/1076 е предвидено задължение за Комисията преди приемането на делегиран акт да се консултира с експерти, определени от всяка държава членка в съответствие с принципите, установени в Междуинституционалното споразумение от 13 април 2016 г. за по-добро законотворчество. Във връзка с всеки един от делегираните актове Комисията надлежно се консултира с експертите от държавите членки по време на работни срещи или чрез писмена процедура. Комисията текущо информираше за проведените консултации и Европейския парламент. В съответствие с член 22, параграф 5 от регламента Комисията нотифицира делегираните актове едновременно на Европейския парламент и на Съвета веднага след приемането им.

Б. За времето от 21 май 2013 г. досега бяха приети и влязоха в сила седем (7) делегирани актове, както следва:

1. Делегирани актове по член 3 от Регламент (ЕС) 2016/1076 (повторно вписване на региони или държави от АКТБ, които са били заличени от Регламента за достъпа до пазара с Регламент (ЕС) № 527/2013):
* **ДЕЛЕГИРАН РЕГЛАМЕНТ (ЕС) № 1025/2014 НА КОМИСИЯТА от 25 юли 2014 г. за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство, както е изменен с Регламент (ЕС) № 38/2014 на Европейския парламент и на Съвета за изменение на някои регламенти, свързани с общата търговска политика, по отношение на предоставянето на делегирани и изпълнителни правомощия за приемането на някои мерки**

След като приключиха преговорите по своите СИП, Ботсуана, Гана, Есватини, Кот д'Ивоар и Намибия бяха повторно включени в приложение І към Регламент (ЕО) № 1528/2007, считано от 1 октомври 2014 г.

* **ДЕЛЕГИРАН РЕГЛАМЕНТ (ЕС) № 1026/2014 НА КОМИСИЯТА от 25 юли 2014 г. за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство, както е изменен с Регламент (ЕС) № 527/2013 на Европейския парламент и на Съвета по отношение на изключването на определени държави от списъка с региони или държави, които са приключили преговори**

След като предприе необходимите стъпки за ратифициране на своето СИП, Фиджи бе повторно включена в приложение І към Регламент (ЕО) № 1528/2007, считано от 1 октомври 2014 г.

**ПОПРАВКА НА ДЕЛЕГИРАН РЕГЛАМЕНТ (ЕС) № 1026/2014 НА КОМИСИЯТА от 25 юли 2014 г. за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство, както е изменен с Регламент (ЕС) № 527/2013 на Европейския парламент и на Съвета по отношение на изключването на определени държави от списъка с региони или държави, които са приключили преговори**

 „Република острови Фиджи“ бе заменена с „Република Фиджи“.

* **ДЕЛЕГИРАН РЕГЛАМЕНТ (ЕС) № 1027/2014 НА КОМИСИЯТА от 25 юли 2014 г. за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство, както е изменен с Регламент (ЕС) № 527/2013 на Европейския парламент и на Съвета по отношение на изключването на определени държави от списъка с региони или държави, които са приключили преговори**

След като предприе необходимите стъпки за ратифициране на своето СИП, Камерун бе повторно включена в приложение І към Регламент (ЕО) № 1528/2007, считано от 1 октомври 2014 г.

* **ДЕЛЕГИРАН РЕГЛАМЕНТ (ЕС) № 1387/2014 НА КОМИСИЯТА от 14 ноември 2014 г. за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство**

Кения, Европейският съюз и неговите държави членки приключиха преговорите по СИП на 16 октомври 2014 г. Кения бе повторно включена в приложение I към Регламент (ЕО) № 1528/2007.

2. Делегирани актове по член 4, параграф 3 от Регламент (ЕС) 2016/1076 (приложим режим за продукти с произход от Южна Африка):

* **ДЕЛЕГИРАН РЕГЛАМЕНТ (ЕС) 2017/1550 НА КОМИСИЯТА от 14 юли 2017 г. за добавяне на приложение към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство**

След ратифицирането на СИП ЮАОР, в Регламент (ЕС) 2016/1076 бе добавено приложение V за определяне на режима за достъп до пазара, приложим по отношение на вноса в ЕС на продукти с произход от Южна Африка.

3. Делегирани актове по член 2, параграф 2 от Регламент (ЕС) 2016/1076 (добавяне на региони или държави от АКТБ, приключили преговорите по СИП):

* **ДЕЛЕГИРАН РЕГЛАМЕНТ (ЕС) 2017/1551 НА КОМИСИЯТА от 14 юли 2017 г. за изменение на приложение I към Регламент (ЕС) 2016/1076 на Европейския парламент и на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвиден в споразуменията, установяващи или водещи до установяване на споразуменията за икономическо партньорство**

След ратифицирането на своите СИП, Лесото и Мозамбик бяха включени в приложение І към Регламент (ЕС) 2016/1076.

* **ДЕЛЕГИРАН РЕГЛАМЕНТ (ЕС) 2019/821 НА КОМИСИЯТА от 12 март 2019 г. за изменение на Регламент (ЕС) 2016/1076 на Европейския парламент и на Съвета с оглед на включването на Независимата държава Самоа в приложение I**

След депозирането от Самоа на акта за нейното присъединяване към СИП между ЕС и държавите от Тихоокеанския басейн, Самоа бе включена в приложение І към Регламент (ЕС) 2016/1076.

IV. Заключения

Комисията приканва Европейския парламент и Съвета да приемат за сведение настоящия доклад в контекста на надлежното упражняване от страна на Комисията на делегираното по силата на регламента правомощие.